Доңуз-Кудук доломит кени
Доңуз-Кудук доломит кени Ысык-Көл облусунун Тоң районунда, Балыкчы шаарынан 35 км түштүк-чыгышта, Тескей Ала-Тоонун түндүк капталындагы Чоломо тоосунун бир тармагында, Доңуз-Кудук өрөөнүндө. 1971-ж. табылган. Кен аймагын палеозойго чейинки жана палеозойдогу терриген чөкмө тоотектери түзөт. Доломит катмар түрүндө бир нече кмге созулуп жатат. Калыңдыгы 40–120 м. Доломиттин 2 түрү кездешет. Биринчиси – серпентиндешкен, саргыч түстө. Блоктуулугу 0,2x0,2x0,2 м. Анча катуу эмес, оңой кесилет. Жакшы сайкалданат. Экинчиси – кызгылт күрөң түстө. Арасында тарамча жана бүртүк түрүндөгү кварц кезигет. Сайкалданышы орточо, бирок оңой кесилет. Блоктуулугу 0,3x0,3x0,3 м. Запасы мол. Кооз буюмдар жасоого, дубалдарды каптоого колдонсо болот.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары